CELEX: 32017R1946
Language: el
Date: 2017-07-11 00:00:00
Title: Κατ' εξουσιοδότηση κανονισμός (ΕΕ) 2017/1946 της Επιτροπής, της 11ης Ιουλίου 2017, για τη συμπλήρωση των οδηγιών 2004/39/ΕΚ και 2014/65/ΕΕ του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για έναν εξαντλητικό κατάλογο των πληροφοριών που πρέπει να περιλαμβάνονται από τους υποψήφιους αγοραστές στην κοινοποίηση μιας σκοπούμενης απόκτησης ειδικής συμμετοχής σε επιχείρηση επενδύσεων (Κείμενο που παρουσιάζει ενδιαφέρον για τον ΕΟΧ )

26.10.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 276/32
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2017/1946 ΤΗΣ ΕΠΙΤΡΟΠΉΣ
   της 11ης Ιουλίου 2017
   για τη συμπλήρωση των οδηγιών 2004/39/ΕΚ και 2014/65/ΕΕ του Ευρωπαϊκού Κοινοβουλίου και του Συμβουλίου όσον αφορά ρυθμιστικά τεχνικά πρότυπα για έναν εξαντλητικό κατάλογο των πληροφοριών που πρέπει να περιλαμβάνονται από τους υποψήφιους αγοραστές στην κοινοποίηση μιας σκοπούμενης απόκτησης ειδικής συμμετοχής σε επιχείρηση επενδύσεων
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2004/39/ΕΚ του Ευρωπαϊκού Κοινοβουλίου και του Συμβουλίου, της 21ης Απριλίου 2004, για τις αγορές χρηματοπιστωτικών μέσων, για την τροποποίηση των οδηγιών 85/611/ΕΟΚ και 93/6/ΕΟΚ του Συμβουλίου και της οδηγίας 2000/12/ΕΚ του Ευρωπαϊκού Κοινοβουλίου και του Συμβουλίου και για την κατάργηση της οδηγίας 93/22/ΕΟΚ του Συμβουλίου (1), και ιδίως το άρθρο 10α παράγραφος 8 τρίτο εδάφιο,
   Έχοντας υπόψη την οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (2), και ιδίως το άρθρο 12 παράγραφος 8,
   Εκτιμώντας τα ακόλουθα:
   
               (1)
            
            
               Θα πρέπει να απαιτείται ένας εξαντλητικός κατάλογος πληροφοριών από τον υποψήφιο αγοραστή ειδικής συμμετοχής σε επιχείρηση επενδύσεων κατά τον χρόνο της αρχικής κοινοποίησης, ώστε οι αρμόδιες αρχές να μπορούν να διενεργήσουν την αξιολόγηση της σκοπούμενης απόκτησης συμμετοχής. Ο υποψήφιος αγοραστής, ανεξάρτητα από το αν είναι φυσικό ή νομικό πρόσωπο, θα πρέπει να παρέχει πληροφορίες σχετικά με την ταυτότητα του υποψήφιου αγοραστή και των προσώπων που θα διευθύνουν την επιχείρηση, προκειμένου η αρμόδια αρχή της οντότητας-στόχου να μπορεί να αξιολογήσει τη φήμη του εν λόγω υποψήφιου αγοραστή.
            
         
               (2)
            
            
               Οι πληροφορίες σχετικά με την ταυτότητα των πραγματικών δικαιούχων, καθώς και τη φήμη και την πείρα των προσώπων που διευθύνουν πραγματικά την επιχείρηση, είναι επίσης αναγκαίες και στην περίπτωση που ο υποψήφιος αγοραστής είναι νομικό πρόσωπο. Ομοίως, σε περίπτωση που ο υποψήφιος αγοραστής είναι ή προορίζεται να καταστεί εταιρεία καταπιστευματικής διαχείρισης, είναι αναγκαίο να λάβει η αρμόδια αρχή της οντότητας-στόχου πληροφορίες τόσο σχετικά με την ταυτότητα των καταπιστευματοδόχων που θα διαχειρίζονται τα περιουσιακά στοιχεία της εταιρείας καταπιστευματικής διαχείρισης, όσο και την ταυτότητα των πραγματικών δικαιούχων των εν λόγω περιουσιακών στοιχείων, προκειμένου να μπορεί να αξιολογήσει τη φήμη και την πείρα των εν λόγω προσώπων.
            
         
               (3)
            
            
               Σε περίπτωση που ο υποψήφιος αγοραστής είναι φυσικό πρόσωπο, είναι απαραίτητη η λήψη πληροφοριών τόσο σε σχέση με τον υποψήφιο αγοραστή, όσο και σε σχέση με κάθε επιχείρηση που διευθύνεται ή ελέγχεται επισήμως από τον υποψήφιο αγοραστή, προκειμένου να παρέχονται στην αρμόδια αρχή της οντότητας-στόχου όλες οι πληροφορίες σχετικά με την αξιολόγηση της φήμης. Σε περίπτωση που ο υποψήφιος αγοραστής είναι νομικό πρόσωπο, είναι απαραίτητη η λήψη των εν λόγω πληροφοριών σε σχέση με οποιοδήποτε πρόσωπο που διευθύνει πραγματικά την επιχείρηση του υποψήφιου αγοραστή, οποιαδήποτε επιχείρηση υπό τον έλεγχο του υποψήφιου αγοραστή, καθώς και κάθε μέτοχο που ασκεί σημαντική επιρροή στον υποψήφιο αγοραστή, προκειμένου να παρέχονται στην αρμόδια αρχή όλες οι πληροφορίες σχετικά με την αξιολόγηση της φήμης.
            
         
               (4)
            
            
               Οι πληροφορίες σχετικά με την αξιολόγηση της φήμης θα πρέπει να περιλαμβάνουν στοιχεία σχετικά με ποινικές διώξεις, είτε έχουν ασκηθεί στο παρελθόν είτε είναι σε εξέλιξη, καθώς και αστικές ή διοικητικές υποθέσεις. Ομοίως, θα πρέπει να παρέχονται πληροφορίες σε σχέση με όλες τις εκκρεμείς έρευνες και διαδικασίες, κυρώσεις ή άλλες εκτελεστικές αποφάσεις σε βάρος του υποψήφιου αγοραστή, καθώς και άλλες πληροφορίες, όπως η άρνηση καταχώρισης ή η απόλυση από θέση απασχόλησης ή θέση εμπιστοσύνης που θεωρούνται συναφείς με την αξιολόγηση της φήμης του υποψήφιου αγοραστή.
            
         
               (5)
            
            
               Ο υποψήφιος αγοραστής θα πρέπει να παρέχει πληροφορίες για το κατά πόσον άλλη αρμόδια αρχή ή άλλη αρχή έχει ήδη διενεργήσει αξιολόγηση της φήμης του ως αγοραστή, ή ως προσώπου που διευθύνει τις δραστηριότητες πιστωτικούιδρύματος, ασφαλιστικής ή αντασφαλιστικής επιχείρησης, επιχείρησης επενδύσεων ή οποιασδήποτε άλλης οντότητας και, εάν ναι, τα αποτελέσματα της αξιολόγησης, προκειμένου να διασφαλιστεί ότι τα αποτελέσματα των ερευνών που διεξάγουν άλλες αρχές λαμβάνονται δεόντως υπόψη από την αρμόδια αρχή της οντότητας-στόχου κατά την αξιολόγηση του υποψήφιου αγοραστή.
            
         
               (6)
            
            
               Θα πρέπει να παρέχονται οικονομικά στοιχεία σε σχέση με τον υποψήφιο αγοραστή προκειμένου να αξιολογείται η οικονομική ευρωστία του.
            
         
               (7)
            
            
               Θα πρέπει να παρέχονται πληροφορίες σχετικά με τα οικονομικά και μη οικονομικά συμφέροντα ή σχέσεις του υποψήφιου αγοραστή με μετόχους ή διευθυντές ή ανώτερα στελέχη της οντότητας-στόχου ή με πρόσωπα που δικαιούνται να ασκούν δικαιώματα ψήφου στην οντότητα-στόχο, ή με την ίδια οντότητα-στόχο ή τον όμιλό της, προκειμένου η αρμόδια αρχή της οντότητας-στόχου να μπορεί να εκτιμήσει κατά πόσον η ύπαρξη ενδεχόμενης σύγκρουσης συμφερόντων δεν θα επηρεάσει την οικονομική ευρωστία του υποψήφιου αγοραστή.
            
         
               (8)
            
            
               Όταν ο υποψήφιος αγοραστής είναι νομικό πρόσωπο, είναι απαραίτητες ορισμένες πρόσθετες πληροφορίες, συμπεριλαμβανομένων πληροφοριών σχετικά με την εταιρική συμμετοχή την οποία κατέχει ή πρόκειται να αποκτήσει πριν και μετά τη σκοπούμενη απόκτηση συμμετοχής, προκειμένου η αρμόδια αρχή της οντότητας-στόχου να μπορεί να ολοκληρώσει την αξιολόγηση της σκοπούμενης απόκτησης συμμετοχής, καθώς, στις περιπτώσεις αυτές, οι νομικές δομές και οι δομές των ομίλων που εμπλέκονται μπορεί να είναι πολύπλοκες και να απαιτούν λεπτομερή έλεγχο σε σχέση με τη φήμη, στενούς δεσμούς, ενδεχόμενη δράση σε συνεννόηση με άλλα μέρη, και την ικανότητα της αρμόδιας αρχής της οντότητας-στόχου να συνεχίσει την αποτελεσματική εποπτεία της οντότητας-στόχου.
            
         
               (9)
            
            
               Σε περίπτωση που ο υποψήφιος αγοραστής είναι οντότητα εγκατεστημένη σε τρίτη χώρα ή αποτελεί τμήμα ομίλου εγκατεστημένου εκτός της Ένωσης, θα πρέπει να παρέχονται πρόσθετες πληροφορίες, ώστε η αρμόδια αρχή της οντότητας-στόχου να μπορεί να εκτιμήσει αν υπάρχουν εμπόδια για την αποτελεσματική εποπτεία της οντότητας-στόχου που τίθενται από το νομικό καθεστώς της τρίτης χώρας, και να μπορεί επίσης να εξακριβώσει τη φήμη του υποψήφιου αγοραστή στην εν λόγω τρίτη χώρα.
            
         
               (10)
            
            
               Σε περίπτωση που ο υποψήφιος αγοραστής είναι κρατικό επενδυτικό ταμείο, θα πρέπει να παρέχονται πληροφορίες από τον υποψήφιο αγοραστή ώστε να εξακριβωθούν οι διαχειριστές του ταμείου και η επενδυτική πολιτική του. Οι εν λόγω πληροφορίες είναι σημαντικές προκειμένου η αρμόδια αρχή της οντότητας-στόχου να αξιολογήσει τη φήμη και να εκτιμήσει κατά πόσον υπάρχουν επιπτώσεις στην αποτελεσματική εποπτεία της οντότητας-στόχου.
            
         
               (11)
            
            
               Θα πρέπει να απαιτηθούν ειδικές πληροφορίες που να επιτρέπουν την αξιολόγηση του κατά πόσον η σκοπούμενη απόκτηση συμμετοχής θα έχει αντίκτυπο στην ικανότητα της αρμόδιας αρχής της οντότητας-στόχου να ασκεί αποτελεσματική εποπτεία στην οντότητα-στόχο. Οι εν λόγω πληροφορίες θα πρέπει να περιλαμβάνουν αξιολόγηση του κατά πόσον οι στενοί δεσμοί του υποψήφιου αγοραστή θα επηρεάσουν την ικανότητα της οντότητας-στόχου να εξακολουθήσει να παρέχει έγκαιρες και έγκυρες πληροφορίες στην εποπτική αρχή. Για τα νομικά πρόσωπα, είναι επίσης απαραίτητο να αξιολογηθεί ο αντίκτυπος της σκοπούμενης απόκτησης συμμετοχής στην ενοποιημένη εποπτεία της οντότητας-στόχου και του ομίλου στον οποίο θα ανήκει μετά την απόκτηση συμμετοχής.
            
         
               (12)
            
            
               Ο υποψήφιος αγοραστής θα πρέπει να παρέχει πληροφορίες σχετικά με τη χρηματοδότηση της σκοπούμενης απόκτησης συμμετοχής, συμπεριλαμβανομένων πληροφοριών που αφορούν όλα τα μέσα και τις πηγές χρηματοδότησης, και να είναι σε θέση να παρουσιάσει στοιχεία σχετικά με την αρχική πηγή του συνόλου των κεφαλαίων και περιουσιακών στοιχείων, προκειμένου η αρμόδια αρχή της οντότητας-στόχου να αξιολογήσει κατά πόσον υπάρχει κίνδυνος δραστηριοτήτων νομιμοποίησης παράνομων εσόδων.
            
         
               (13)
            
            
               Οι υποψήφιοι αγοραστές που κατέχουν ειδική συμμετοχή μεταξύ του 20 % και του 50 % στην οντότητα-στόχο θα πρέπει να παρέχουν πληροφορίες σχετικά με τη στρατηγική στην αρμόδια αρχή της οντότητας-στόχου, προκειμένου να διασφαλίζεται ολοκληρωμένη αξιολόγηση της σκοπούμενης απόκτησης συμμετοχής. Ομοίως, οι υποψήφιοι αγοραστές που κατέχουν ειδική συμμετοχή μικρότερη του 20 % στην οντότητα-στόχο, αλλά ασκούν σε αυτή ισοδύναμη επιρροή με άλλα μέσα, όπως τις σχέσεις μεταξύ του υποψήφιου αγοραστή και των υφιστάμενων μετόχων, την ύπαρξη συμφωνιών μετόχων, τη διανομή μετοχών, συμμετοχών και δικαιωμάτων ψήφου σε όλους τους μετόχους ή τη θέση του υποψήφιου αγοραστή εντός της δομής του ομίλου της οντότητας-στόχου, θα πρέπει επίσης να παρέχουν τις πληροφορίες αυτές ώστε να εξασφαλίζεται υψηλός βαθμός ομοιογένειας στην αξιολόγηση των προτεινόμενων αποκτήσεων συμμετοχών.
            
         
               (14)
            
            
               Όταν υπάρχει προτεινόμενη αλλαγή στον έλεγχο της οντότητας-στόχου, ο υποψήφιος αγοραστής θα πρέπει, κατά γενικό κανόνα, να υποβάλει ένα πλήρες επιχειρηματικό σχέδιο. Ωστόσο, όταν δεν προτείνεται αλλαγή στον έλεγχο της οντότητας-στόχου, αρκεί να διαθέτει ορισμένες πληροφορίες σχετικά με τη μελλοντική στρατηγική της οντότητας και τις προθέσεις του υποψήφιου αγοραστή για την οντότητα-στόχο, προκειμένου να εκτιμηθεί κατά πόσον αυτό δεν θα επηρεάσει την οικονομική ευρωστία του υποψήφιου αγοραστή.
            
         
               (15)
            
            
               Αναλόγως, σε ορισμένες περιπτώσεις, ο υποψήφιος αγοραστής θα πρέπει να παρέχει περιορισμένες πληροφορίες. Ειδικότερα, αν ο υποψήφιος αγοραστής έχει αξιολογηθεί από την αρμόδια αρχή της οντότητας-στόχου κατά τα δύο προηγούμενα έτη, ή όταν η οντότητα- στόχος είναι μια μικρή επιχείρηση επενδύσεων και ο υποψήφιος αγοραστής είναι μια οντότητα που έχει αδειοδοτηθεί και εποπτεύεται εντός της Ένωσης, θα πρέπει να απαιτείται απλώς η παροχή ορισμένων μόνο πληροφοριών στην αρμόδια αρχή της οντότητας-στόχου.
            
         
               (16)
            
            
               Οποιαδήποτε ανταλλαγή ή διαβίβαση πληροφοριών μεταξύ αρμοδίων αρχών, άλλων αρχών, οργάνων ή προσώπων θα πρέπει να διενεργείται σύμφωνα με τους κανόνες σχετικά με τα δεδομένα προσωπικού χαρακτήρα, όπως αυτοί ορίζονται στην οδηγία 95/46/ΕΚ του Ευρωπαϊκού Κοινοβουλίου και του Συμβουλίου (3).
            
         
               (17)
            
            
               Κατά την εφαρμογή του παρόντος κανονισμού, εφαρμόζεται ο κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (4) στην επεξεργασία δεδομένων προσωπικού χαρακτήρα από την Ευρωπαϊκή Αρχή Κινητών Αξιών και Αγορών (ΕΑΚΑΑ).
            
         
               (18)
            
            
               Ο παρών κανονισμός βασίζεται στα σχέδια ρυθμιστικών τεχνικών προτύπων που υπέβαλε η ΕΑΚΑΑ στην Ευρωπαϊκή Επιτροπή.
            
         
               (19)
            
            
               Η ΕΑΚΑΑ διεξήγαγε ανοικτή δημόσια διαβούλευση σχετικά με τα σχέδια ρυθμιστικών τεχνικών προτύπων στα οποία βασίζεται ο παρών κανονισμός, ανέλυσε τα ενδεχόμενα κόστη και τις ωφέλειες και ζήτησε τη γνώμη της ομάδας συμφεροντούχων κινητών αξιών και αγορών, που έχει συσταθεί σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (5).
            
         
               (20)
            
            
               Η οδηγία 2014/65/ΕΕ τέθηκε σε ισχύ στις 2 Ιουλίου 2014. Το άρθρο 12 παράγραφος 8 της εν λόγω οδηγίας αντικαθιστά το άρθρο 10α παράγραφος 8 της οδηγίας 2004/39/ΕΚ και εξουσιοδοτεί την ΕΑΚΑΑ να καταρτίζει ρυθμιστικά τεχνικά πρότυπα, τα οποία είναι ταυτόσημα με αυτά που προβλέπονται στο άρθρο 10α παράγραφος 8 της οδηγίας 2004/39/ΕΚ. Επιπλέον, το περιεχόμενο του άρθρου 10β παράγραφος 4 και του άρθρου 10 παράγραφος 4 της οδηγίας 2004/39/ΕΚ είναι επίσης ταυτόσημο με το περιεχόμενο του άρθρου 13 παράγραφος 4 και του άρθρου 11 παράγραφος 2 της οδηγίας 2014/65/ΕΕ. Σύμφωνα με το άρθρο 94 παράγραφος 1 της οδηγίας 2014/65/ΕΕ, η οδηγία 2004/39/ΕΚ θα καταργηθεί με ισχύ από τις 3 Ιανουαρίου 2018. Η έγκριση των τεχνικών προτύπων από την Επιτροπή, σύμφωνα με το άρθρο 10α παράγραφος 8 της οδηγίας 2004/39/ΕΚ, θα πρέπει επίσης να θεωρείται ότι είναι σύμφωνη με το άρθρο 12 παράγραφος 8 της οδηγίας 2014/65/ΕΕ και, συνεπώς, το τεχνικό πρότυπο θα συνεχίσει να εφαρμόζεται μετά τις 3 Ιανουαρίου 2018 χωρίς να απαιτείται περαιτέρω τροποποίηση,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Αντικείμενο
   Ο παρών κανονισμός θεσπίζει κανόνες σχετικά με τις πληροφορίες τις οποίες πρέπει να συμπεριλαμβάνει ο υποψήφιος αγοραστής στην κοινοποίηση σκοπούμενης απόκτησης συμμετοχής, προς τις αρμόδιες αρχές της επιχείρησης επενδύσεων στην οποία ο αγοραστής επιθυμεί να αποκτήσει ή να αυξήσει ειδική συμμετοχή («οντότητα-στόχος»), με σκοπό την αξιολόγηση της σκοπούμενης απόκτησης συμμετοχής.
   Άρθρο 2
   Πληροφορίες που πρέπει να παρέχει ο υποψήφιος αγοραστής
   Ο υποψήφιος αγοραστής παρέχει στην αρμόδια αρχή της οντότητας-στόχου τις πληροφορίες που ορίζονται στα άρθρα 3 έως 12, κατά περίπτωση, ανάλογα με το αν οι πληροφορίες σχετίζονται με φυσικό πρόσωπο, νομικό πρόσωπο ή εταιρεία καταπιστευματικής διαχείρισης.
   Άρθρο 3
   Γενικές πληροφορίες σχετικά με την ταυτότητα του υποψήφιου αγοραστή
   1.   Σε περίπτωση που ο υποψήφιος αγοραστής είναι φυσικό πρόσωπο, παρέχει στην αρμόδια αρχή της οντότητας-στόχου τις ακόλουθες πληροφορίες ταυτοποίησης:
   
               α)
            
            
               προσωπικά στοιχεία, μεταξύ άλλων το όνομα του προσώπου, την ημερομηνία και τον τόπο γέννησης, διεύθυνση και στοιχεία επικοινωνίας και, εφόσον υπάρχει, τον προσωπικό εθνικό αριθμό ταυτότητας·
            
         
               β)
            
            
               λεπτομερές βιογραφικό σημείωμα ή ισοδύναμο έγγραφο, το οποίο αναφέρει τη σχετική εκπαίδευση και κατάρτιση, προηγούμενη επαγγελματική πείρα, και τις επαγγελματικές δραστηριότητες ή άλλα σχετικά καθήκοντα που ασκεί επί του παρόντος.
            
         2.   Σε περίπτωση που ο υποψήφιος αγοραστής είναι νομικό πρόσωπο, παρέχει στην αρμόδια αρχή της οντότητας-στόχου τις ακόλουθες πληροφορίες:
   
               α)
            
            
               έγγραφα που πιστοποιούν την εταιρική επωνυμία και τη διεύθυνση της καταστατικής έδρας της εταιρείας, καθώς και την ταχυδρομική διεύθυνση αν είναι διαφορετική, στοιχεία επικοινωνίας και, εάν υπάρχει, τον εθνικό αναγνωριστικό αριθμό·
            
         
               β)
            
            
               καταχώριση της νομικής μορφής σύμφωνα με τη σχετική εθνική νομοθεσία·
            
         
               γ)
            
            
               επικαιροποιημένη επισκόπηση της επιχειρηματικής δραστηριότητας του νομικού προσώπου·
            
         
               δ)
            
            
               πλήρη κατάλογο των προσώπων που διευθύνουν πραγματικά την εταιρεία, το όνομά τους, την ημερομηνία και τον τόπο γέννησής τους, διεύθυνση, στοιχεία επικοινωνίας, τον εθνικό αριθμό ταυτότητας, αν υπάρχει, αναλυτικό βιογραφικό τους σημείωμα, στο οποίο αναφέρονται πληροφορίες σχετικά με την εκπαίδευση και την κατάρτισή τους, την προηγούμενη επαγγελματική τους πείρα, και τις επαγγελματικές τους δραστηριότητες ή άλλα σχετικά καθήκοντα που ασκούν επί του παρόντος·
            
         
               ε)
            
            
               στοιχεία ταυτοποίησης όλων των προσώπων που μπορεί να θεωρούνται δικαιούχοι του νομικού προσώπου, το όνομά τους, την ημερομηνία και τον τόπο γέννησής τους, τη διεύθυνσή τους, τα στοιχεία επικοινωνίας και, αν υπάρχει, τον εθνικό αριθμό ταυτότητάς τους.
            
         3.   Σε περίπτωση που ο υποψήφιος αγοραστής είναι ή προορίζεται να καταστεί εταιρεία καταπιστευματικής διαχείρισης, παρέχει στην αρμόδια αρχή της οντότητας-στόχου τις ακόλουθες πληροφορίες:
   
               α)
            
            
               στοιχεία ταυτοποίησης όλων των καταπιστευματοδόχων που διαχειρίζονται περιουσιακά στοιχεία, σύμφωνα με τους όρους του εγγράφου καταπιστεύματος·
            
         
               β)
            
            
               στοιχεία ταυτοποίησης όλων των προσώπων που είναι δικαιούχοι των περιουσιακών στοιχείων της εταιρείας καταπιστευματικής διαχείρισης και των αντίστοιχων μετοχών τους στην κατανομή του εισοδήματος·
            
         
               γ)
            
            
               στοιχεία ταυτοποίησης όλων των προσώπων που είναι ιδρυτές της εταιρείας καταπιστευματικής διαχείρισης.
            
         Άρθρο 4
   Πρόσθετες πληροφορίες σχετικά με τον υποψήφιο αγοραστή που είναι φυσικό πρόσωπο
   Σε περίπτωση που ο υποψήφιος αγοραστής είναι φυσικό πρόσωπο, παρέχει επίσης στην αρμόδια αρχή της οντότητας-στόχου τα ακόλουθα στοιχεία:
   
               α)
            
            
               όσον αφορά τον υποψήφιο αγοραστή και κάθε επιχείρηση που διοικείται ή ελέγχεται από τον υποψήφιο αγοραστή, κατά τη διάρκεια των τελευταίων δέκα ετών:
               
                           1)
                        
                        
                           ποινικό μητρώο, ή ποινικές έρευνες ή διαδικασίες, σχετικές αστικές και διοικητικές υποθέσεις, και πειθαρχικές ενέργειες, συμπεριλαμβανομένων της απαγόρευσης άσκησης δραστηριοτήτων διευθυντή επιχείρησης, ή διαδικασιών πτώχευσης, αφερεγγυότητας ή παρόμοιων διαδικασιών, ιδίως μέσω επίσημου πιστοποιητικού ή μέσω άλλου ισοδύναμου εγγράφου·
                        
                     
                           2)
                        
                        
                           πληροφορίες σχετικά με ανοικτές έρευνες, διαδικασίες εκτέλεσης, κυρώσεις, ή άλλες εκτελεστικές αποφάσεις εις βάρος του υποψήφιου αγοραστή, οι οποίες μπορούν να παρέχονται μέσω υπεύθυνης δήλωσης·
                        
                     
                           3)
                        
                        
                           άρνηση καταχώρισης, έγκρισης, προσχώρησης ή άδειας άσκησης εμπορικών δραστηριοτήτων, επιχειρηματικών δραστηριοτήτων ή επαγγέλματος· ή αφαίρεση, ανάκληση ή τερματισμό της εν λόγω καταχώρισης, έγκρισης, προσχώρησης ή άδειας· ή απομάκρυνση από ρυθμιστικό ή κυβερνητικό φορέα, ή από επαγγελματικό φορέα ή ένωση·
                        
                     
                           4)
                        
                        
                           απόλυση από θέση απασχόλησης ή από θέση εμπιστοσύνης, σχέση καταπίστευσης, ή παρόμοια κατάσταση·
                        
                     
         
               β)
            
            
               πληροφορίες για το κατά πόσον η αξιολόγηση της φήμης του αγοραστή διενεργήθηκε ήδη από άλλη εποπτική αρχή, στοιχεία ταυτοποίησης της εν λόγω αρχής, και αποδεικτικά στοιχεία σχετικά με το αποτέλεσμα της αξιολόγησης·
            
         
               γ)
            
            
               πληροφορίες σχετικά με την τρέχουσα οικονομική κατάσταση του υποψήφιου αγοραστή, συμπεριλαμβανομένων λεπτομερειών όσον αφορά πηγές εσόδων, περιουσιακά στοιχεία και υποχρεώσεις, δεσμεύσεις και εγγυήσεις, που έχουν χορηγηθεί ή ληφθεί·
            
         
               δ)
            
            
               περιγραφή των επιχειρηματικών δραστηριοτήτων του υποψήφιου αγοραστή·
            
         
               ε)
            
            
               χρηματοοικονομικές πληροφορίες, συμπεριλαμβανομένων αξιολογήσεων πιστοληπτικής ικανότητας και δημόσια διαθέσιμων εκθέσεων σχετικά με τις επιχειρήσεις που ελέγχονται ή διοικούνται από τον υποψήφιο αγοραστή και, κατά περίπτωση, σχετικά με τον υποψήφιο αγοραστή·
            
         
               στ)
            
            
               περιγραφή των οικονομικών και μη οικονομικών συμφερόντων ή σχέσεων του υποψήφιου αγοραστή με:
               
                           1)
                        
                        
                           οποιονδήποτε άλλο μέτοχο της οντότητας-στόχου·
                        
                     
                           2)
                        
                        
                           κάθε πρόσωπο που δικαιούται να ασκεί δικαιώματα ψήφου της οντότητας-στόχου σε κάθε μία ή σε περισσότερες από τις ακόλουθες περιπτώσεις:
                           
                                       —
                                    
                                    
                                       δικαιώματα ψήφου που κατέχει τρίτος, με τον οποίο το προαναφερόμενο πρόσωπο ή οντότητα έχει συνάψει συμφωνία που τους υποχρεώνει να υιοθετούν, μέσω συντονισμένης άσκησης των δικαιωμάτων ψήφου που διαθέτουν, διαρκή κοινή πολιτική ως προς τη διαχείριση της εν λόγω οντότητας-στόχου·
                                    
                                 
                                       —
                                    
                                    
                                       δικαιώματα ψήφου που κατέχει τρίτος, δυνάμει συμφωνίας που έχει συναφθεί με το προαναφερόμενο πρόσωπο ή οντότητα, και η οποία προβλέπει την προσωρινή επ' ανταλλάγματι μεταβίβαση των εν λόγω δικαιωμάτων ψήφου·
                                    
                                 
                                       —
                                    
                                    
                                       δικαιώματα ψήφου που ενσωματώνονται σε μετοχές που έχουν κατατεθεί ως εξασφάλιση στο προαναφερόμενο πρόσωπο ή οντότητα, υπό την προϋπόθεση ότι αυτό το πρόσωπο ή οντότητα ελέγχει τα δικαιώματα ψήφου και δηλώνει την πρόθεσή του να τα ασκήσει·
                                    
                                 
                                       —
                                    
                                    
                                       δικαιώματα ψήφου που ενσωματώνονται σε μετοχές των οποίων ισόβιος επικαρπωτής είναι το προαναφερόμενο πρόσωπο ή οντότητα·
                                    
                                 
                                       —
                                    
                                    
                                       δικαιώματα ψήφου που κατέχονται, ή μπορούν να ασκηθούν, κατά την έννοια των τεσσάρων πρώτων περιπτώσεων του στοιχείου στ) σημείο ii), από επιχείρηση που ελέγχεται από το εν λόγω πρόσωπο ή οντότητα·
                                    
                                 
                                       —
                                    
                                    
                                       δικαιώματα ψήφου που ενσωματώνονται σε μετοχές που έχουν κατατεθεί στο προαναφερόμενο πρόσωπο ή οντότητα, τα οποία το εν λόγω πρόσωπο ή οντότητα μπορεί να ασκεί κατά την κρίση του, ελλείψει συγκεκριμένων οδηγιών των μετόχων·
                                    
                                 
                                       —
                                    
                                    
                                       δικαιώματα ψήφου που κατέχει τρίτο μέρος στο όνομά του για λογαριασμό του προαναφερόμενου προσώπου ή οντότητας·
                                    
                                 
                                       —
                                    
                                    
                                       δικαιώματα ψήφου τα οποία το προαναφερόμενο πρόσωπο ή οντότητα μπορεί να ασκεί ως πληρεξούσιος, εφόσον μπορεί να ασκεί τα δικαιώματα ψήφου κατά την κρίση του, ελλείψει συγκεκριμένων οδηγιών των μετόχων·
                                    
                                 
                     
                           3)
                        
                        
                           κάθε μέλος του διοικητικού, διαχειριστικού ή ελεγκτικού οργάνου, σύμφωνα με τη σχετική εθνική νομοθεσία, ή ανώτερο στέλεχος της οντότητας-στόχου·
                        
                     
                           4)
                        
                        
                           την ίδια την οντότητα-στόχο και τον όμιλο στον οποίο ανήκει·
                        
                     
         
               ζ)
            
            
               πληροφορίες για οποιαδήποτε άλλα συμφέροντα ή δραστηριότητες του υποψήφιου αγοραστή που μπορεί να συγκρούονται με τα συμφέροντα της οντότητας-στόχου και πιθανές λύσεις για τη διαχείριση των εν λόγω συγκρούσεων συμφερόντων.
            
         Για τους σκοπούς του στοιχείου στ), οι πιστοδοτικές πράξεις, οι εγγυήσεις και οι δεσμεύσεις θεωρούνται μέρος των οικονομικών συμφερόντων, ενώ οι οικογενειακές ή στενές σχέσεις θεωρούνται μέρος των μη οικονομικών συμφερόντων.
   Άρθρο 5
   Πρόσθετες πληροφορίες σχετικά με τον υποψήφιο αγοραστή που είναι νομικό πρόσωπο
   1.   Σε περίπτωση που ο υποψήφιος αγοραστής είναι νομικό πρόσωπο, παρέχει επίσης στην αρμόδια αρχή της οντότητας-στόχου τα ακόλουθα στοιχεία:
   
               α)
            
            
               πληροφορίες σχετικά με τον υποψήφιο αγοραστή, κάθε πρόσωπο που διευθύνει πραγματικά την επιχείρηση του υποψήφιου αγοραστή, κάθε επιχείρηση υπό τον έλεγχο του υποψήφιου αγοραστή, καθώς και κάθε μέτοχο που ασκεί σημαντική επιρροή στον υποψήφιο αγοραστή, όπως προσδιορίζονται στο στοιχείο ε). Οι πληροφορίες αυτές περιλαμβάνουν τα ακόλουθα:
               
                           1)
                        
                        
                           ποινικό μητρώο, ποινικές έρευνες ή διαδικασίες, σχετικές αστικές και διοικητικές υποθέσεις, ή πειθαρχικές ενέργειες, συμπεριλαμβανομένων της απαγόρευσης άσκησης δραστηριοτήτων διευθυντή επιχείρησης, ή διαδικασιών πτώχευσης, αφερεγγυότητας ή παρόμοιων διαδικασιών, μέσω επίσημου πιστοποιητικού ή άλλου ισοδύναμου εγγράφου·
                        
                     
                           2)
                        
                        
                           πληροφορίες σχετικά με ανοικτές έρευνες, διαδικασίες εκτέλεσης, κυρώσεις, ή άλλες εκτελεστικές αποφάσεις εις βάρος του υποψήφιου αγοραστή, οι οποίες μπορούν να παρέχονται μέσω υπεύθυνης δήλωσης·
                        
                     
                           3)
                        
                        
                           άρνηση καταχώρισης, έγκρισης, προσχώρησης ή άδειας άσκησης εμπορικών δραστηριοτήτων, επιχειρηματικών δραστηριοτήτων ή επαγγέλματος· ή αφαίρεση, ανάκληση ή τερματισμό της εν λόγω καταχώρισης, έγκρισης, προσχώρησης ή άδειας· ή απομάκρυνση από ρυθμιστικό ή κυβερνητικό φορέα, ή από επαγγελματικό φορέα ή ένωση·
                        
                     
                           4)
                        
                        
                           απόλυση από θέση απασχόλησης ή από θέση καταπιστευματικής διαχείρισης, σχέση καταπίστευσης, ή παρόμοια κατάσταση οποιουδήποτε προσώπου που διευθύνει πραγματικά την επιχείρηση του υποψήφιου αγοραστή και κάθε μετόχου που ασκεί σημαντική επιρροή στον υποψήφιο αγοραστή·
                        
                     
         
               β)
            
            
               πληροφορίες για το κατά πόσον η αξιολόγηση της φήμης του αγοραστή ή του προσώπου που διοικεί την επιχείρηση του αγοραστή διενεργήθηκε ήδη από άλλη εποπτική αρχή, στοιχεία ταυτοποίησης της εν λόγω αρχής, και αποδεικτικά στοιχεία σχετικά με το αποτέλεσμα της εν λόγω αξιολόγησης·
            
         
               γ)
            
            
               περιγραφή των οικονομικών συμφερόντων, καθώς και των μη οικονομικών συμφερόντων ή σχέσεων του υποψήφιου αγοραστή, ή κατά περίπτωση, του ομίλου στον οποίο ανήκει ο υποψήφιος αγοραστής, καθώς και των προσώπων που διευθύνουν πραγματικά την επιχείρησή του με:
               
                           1)
                        
                        
                           άλλους μετόχους της οντότητας-στόχου·
                        
                     
                           2)
                        
                        
                           κάθε πρόσωπο που δικαιούται να ασκεί δικαιώματα ψήφου της οντότητας-στόχου σε οποιαδήποτε από τις ακόλουθες περιπτώσεις ή συνδυασμό αυτών:
                           
                                       —
                                    
                                    
                                       δικαιώματα ψήφου που κατέχει τρίτος, με τον οποίο το προαναφερόμενο πρόσωπο ή οντότητα έχει συνάψει συμφωνία που τους υποχρεώνει να υιοθετούν, μέσω συντονισμένης άσκησης των δικαιωμάτων ψήφου που διαθέτουν, διαρκή κοινή πολιτική ως προς τη διαχείριση της εν λόγω οντότητας-στόχου·
                                    
                                 
                                       —
                                    
                                    
                                       δικαιώματα ψήφου που κατέχει τρίτος, δυνάμει συμφωνίας που έχει συναφθεί με το προαναφερόμενο πρόσωπο ή οντότητα, και η οποία προβλέπει την προσωρινή επ' ανταλλάγματι μεταβίβαση των εν λόγω δικαιωμάτων ψήφου·
                                    
                                 
                                       —
                                    
                                    
                                       δικαιώματα ψήφου που ενσωματώνονται σε μετοχές που έχουν κατατεθεί ως εξασφάλιση στο προαναφερόμενο πρόσωπο ή οντότητα, υπό την προϋπόθεση ότι αυτό το πρόσωπο ή οντότητα ελέγχει τα δικαιώματα ψήφου και δηλώνει την πρόθεσή του να τα ασκήσει·
                                    
                                 
                                       —
                                    
                                    
                                       δικαιώματα ψήφου που ενσωματώνονται σε μετοχές των οποίων ισόβιος επικαρπωτής είναι το προαναφερόμενο πρόσωπο ή οντότητα·
                                    
                                 
                                       —
                                    
                                    
                                       δικαιώματα ψήφου που κατέχονται, ή μπορούν να ασκηθούν κατά την έννοια των τεσσάρων πρώτων περιπτώσεων του στοιχείου γ) σημείο ii), από επιχείρηση που ελέγχεται από το εν λόγω πρόσωπο ή οντότητα·
                                    
                                 
                                       —
                                    
                                    
                                       δικαιώματα ψήφου που ενσωματώνονται σε μετοχές που έχουν κατατεθεί στο προαναφερόμενο πρόσωπο ή οντότητα, τα οποία το εν λόγω πρόσωπο ή οντότητα μπορεί να ασκεί κατά την κρίση του, ελλείψει συγκεκριμένων οδηγιών των μετόχων·
                                    
                                 
                                       —
                                    
                                    
                                       δικαιώματα ψήφου που κατέχει τρίτο μέρος στο όνομά του για λογαριασμό του προαναφερόμενου προσώπου ή οντότητας·
                                    
                                 
                                       —
                                    
                                    
                                       δικαιώματα ψήφου τα οποία το προαναφερόμενο πρόσωπο ή οντότητα μπορεί να ασκεί ως πληρεξούσιος, εφόσον μπορεί να ασκεί τα δικαιώματα ψήφου κατά την κρίση του, ελλείψει συγκεκριμένων οδηγιών των μετόχων·
                                    
                                 
                     
                           3)
                        
                        
                           κάθε μέλος του διοικητικού, διαχειριστικού ή ελεγκτικού οργάνου, ή ανώτερο στέλεχος της οντότητας-στόχου·
                        
                     
                           4)
                        
                        
                           την ίδια την οντότητα-στόχο και τον όμιλο στον οποίο ανήκει·
                        
                     
         
               δ)
            
            
               πληροφορίες για οποιαδήποτε άλλα συμφέροντα ή δραστηριότητες του υποψήφιου αγοραστή που μπορεί να συγκρούονται με αυτά της οντότητας-στόχου και πιθανές λύσεις για τη διαχείριση των εν λόγω συγκρούσεων συμφερόντων·
            
         
               ε)
            
            
               τη μετοχική σύνθεση του υποψήφιου αγοραστή, με τα στοιχεία ταυτότητας όλων των μετόχων που ασκούν σημαντική επιρροή και το αντίστοιχο μερίδιο του κεφαλαίου και τα δικαιώματα ψήφου τους, συμπεριλαμβανομένων πληροφοριών σχετικά με οποιεσδήποτε συμφωνίες μετόχων·
            
         
               στ)
            
            
               εάν ο υποψήφιος αγοραστής αποτελεί τμήμα ομίλου, ως θυγατρική εταιρεία ή ως η μητρική επιχείρηση, αναλυτικό οργανόγραμμα του συνόλου της εταιρικής δομής, και πληροφορίες σχετικά με το μερίδιο του κεφαλαίου και τα δικαιώματα ψήφου των μετόχων με σημαντική επιρροή στις οντότητες του ομίλου και σχετικά με τις δραστηριότητες που ασκούνται τη δεδομένη στιγμή από τις οντότητες του ομίλου·
            
         
               ζ)
            
            
               αν ο υποψήφιος αγοραστής αποτελεί τμήμα ομίλου ως θυγατρική ή η μητρική εταιρεία, πληροφορίες σχετικά με τις σχέσεις μεταξύ των χρηματοπιστωτικών και των μη χρηματοπιστωτικών οντοτήτων του ομίλου·
            
         
               η)
            
            
               ταυτοποίηση οποιωνδήποτε πιστωτικών ιδρυμάτων, ασφαλιστικών ή αντασφαλιστικών επιχειρήσεων, επιχειρήσεων συλλογικών επενδύσεων και των διαχειριστών τους, ή επιχειρήσεων επενδύσεων εντός του ομίλου, και τα ονόματα των αρμόδιων εποπτικών αρχών·
            
         
               θ)
            
            
               υποχρεωτικές οικονομικές καταστάσεις, σε ατομικό, και όπου υπάρχουν, σε ενοποιημένο και μη ενοποιημένο επίπεδο ομίλου, για τις τρεις τελευταίες χρήσεις. Σε περίπτωση που οι εν λόγω οικονομικές καταστάσεις ελέγχονται εξωτερικά, ο υποψήφιος αγοραστής τις παρέχει αφού εγκριθούν από τον εξωτερικό ελεγκτή. Οι υποχρεωτικές οικονομικές καταστάσεις περιλαμβάνουν:
               
                           1)
                        
                        
                           τον ισολογισμό·
                        
                     
                           2)
                        
                        
                           τους λογαριασμούς κερδών και ζημιών ή τον λογαριασμό αποτελεσμάτων·
                        
                     
                           3)
                        
                        
                           τις ετήσιες εκθέσεις δραστηριοτήτων και τα οικονομικά παραρτήματα και άλλα έγγραφα που έχουν καταχωριστεί στο σχετικό μητρώο ή αρχή στη συγκεκριμένη επικράτεια που σχετίζεται με τον υποψήφιο αγοραστή·
                        
                     
         
               ι)
            
            
               όπου είναι διαθέσιμες, πληροφορίες σχετικά με την πιστοληπτική ικανότητα του υποψήφιου αγοραστή και τη συνολική πιστοληπτική ικανότητα του ομίλου.
            
         Για τους σκοπούς του στοιχείου γ), οι πιστοδοτικές πράξεις, οι εγγυήσεις και οι δεσμεύσεις θεωρούνται μέρος των οικονομικών συμφερόντων, ενώ οι οικογενειακές ή στενές σχέσεις θεωρούνται μέρος των μη οικονομικών συμφερόντων.
   Για τους σκοπούς του στοιχείου θ), στην περίπτωση που ο υποψήφιος αγοραστής είναι νεοσύστατη οντότητα, αντί των υποχρεωτικών οικονομικών καταστάσεων, παρέχει στην αρμόδια αρχή της οντότητας-στόχου τους προβλεπόμενους ισολογισμούς και λογαριασμούς κερδών και ζημιών ή αποτελεσμάτων για τα τρία πρώτα οικονομικά έτη, συμπεριλαμβανομένων των παραδοχών σχεδιασμού που χρησιμοποιήθηκαν.
   2.   Σε περίπτωση που ο υποψήφιος αγοραστής είναι νομικό πρόσωπο το οποίο έχει την καταστατική του έδρα σε τρίτη χώρα, παρέχει στην αρμόδια αρχή της οντότητας-στόχου τις ακόλουθες συμπληρωματικές πληροφορίες:
   
               α)
            
            
               πιστοποιητικό ενημερότητας ή ισοδύναμο έγγραφο σχετικά με τον υποψήφιο αγοραστή, από τις σχετικές αρμόδιες αρχές της αλλοδαπής·
            
         
               β)
            
            
               δήλωση από τις σχετικές αρμόδιες αρχές της αλλοδαπής ότι δεν υπάρχουν εμπόδια ή περιορισμοί στην παροχή των αναγκαίων πληροφοριών για την εποπτεία της οντότητας-στόχου·
            
         
               γ)
            
            
               γενικές πληροφορίες για το κανονιστικό καθεστώς της εν λόγω τρίτης χώρας, όπως ισχύει για τον υποψήφιο αγοραστή.
            
         3.   Σε περίπτωση που ο υποψήφιος αγοραστής είναι κρατικό επενδυτικό ταμείο, παρέχει στην αρμόδια αρχή της οντότητας-στόχου τις ακόλουθες συμπληρωματικές πληροφορίες:
   
               α)
            
            
               το όνομα του υπουργείου ή της κυβερνητικής υπηρεσίας που είναι αρμόδια για τον καθορισμό της επενδυτικής πολιτικής του ταμείου·
            
         
               β)
            
            
               λεπτομέρειες για την επενδυτική πολιτική και τυχόν περιορισμούς στις επενδύσεις·
            
         
               γ)
            
            
               το όνομα και τη θέση των προσώπων που είναι υπεύθυνα για τη λήψη των επενδυτικών αποφάσεων του ταμείου, καθώς και τις λεπτομέρειες σχετικά με τις ειδικές συμμετοχές ή την επιρροή που αναφέρεται στο άρθρο 11 παράγραφος 2, την οποία ασκεί το εν λόγω υπουργείο ή κυβερνητική υπηρεσία στις καθημερινές συναλλαγές του ταμείου και της οντότητας-στόχου.
            
         Άρθρο 6
   Πληροφορίες σχετικά με τα πρόσωπα που θα διευθύνουν πραγματικά τις επιχειρηματικές δραστηριότητες της οντότητας-στόχου
   Ο υποψήφιος αγοραστής παρέχει στην αρμόδια αρχή της οντότητας-στόχου τις ακόλουθες πληροφορίες σχετικά με τη φήμη και την πείρα οποιουδήποτε προσώπου πρόκειται να διευθύνει πραγματικά την εταιρεία της οντότητας-στόχου ως αποτέλεσμα της σκοπούμενης απόκτησης συμμετοχής:
   
               α)
            
            
               προσωπικά στοιχεία, μεταξύ άλλων το όνομα του προσώπου, την ημερομηνία και τον τόπο γέννησης, διεύθυνση και στοιχεία επικοινωνίας και, εφόσον υπάρχει, τον προσωπικό εθνικό αριθμό ταυτότητας·
            
         
               β)
            
            
               τη θέση στην οποία διορίστηκε ή πρόκειται να διοριστεί το πρόσωπο αυτό·
            
         
               γ)
            
            
               αναλυτικό βιογραφικό σημείωμα στο οποίο θα αναφέρεται σχετική εκπαίδευση και επαγγελματική κατάρτιση, επαγγελματική πείρα, συμπεριλαμβανομένων των ονομάτων όλων των οργανισμών για τους οποίους έχει εργαστεί το εν λόγω πρόσωπο, καθώς και τη φύση και τη διάρκεια των καθηκόντων που ανέλαβε, ιδίως για δραστηριότητες που σχετίζονται με τη θέση για την οποία προορίζεται, και τεκμηρίωση σχετικά με την πείρα του ατόμου, καθώς και κατάλογο συστάσεων που περιλαμβάνει στοιχεία επικοινωνίας και συστατικές επιστολές. Για θέσεις που κατείχε τα τελευταία 10 έτη, κατά την περιγραφή των εν λόγω δραστηριοτήτων, το πρόσωπο διευκρινίζει τις αρμοδιότητες που του έχουν ανατεθεί, τις εσωτερικές αρμοδιότητες λήψης αποφάσεων και τους τομείς δραστηριοτήτων υπό τον έλεγχό του. Αν το βιογραφικό σημείωμα περιλαμβάνει και άλλες σχετικές δραστηριότητες, συμπεριλαμβανομένης της εκπροσώπησης διοικητικού οργάνου, αυτές θα πρέπει να αναφέρονται·
            
         
               δ)
            
            
               πληροφορίες σχετικά με τα εξής:
               
                           1)
                        
                        
                           ποινικό μητρώο, ποινικές έρευνες ή διαδικασίες, σχετικές αστικές και διοικητικές υποθέσεις ή πειθαρχικές ενέργειες, συμπεριλαμβανομένων της απαγόρευσης άσκησης δραστηριοτήτων διευθυντή επιχείρησης, διαδικασιών πτώχευσης, αφερεγγυότητας και παρόμοιων διαδικασιών, μέσω επίσημου πιστοποιητικού ή μέσω άλλου ισοδύναμου εγγράφου·
                        
                     
                           2)
                        
                        
                           ανοικτές έρευνες, διαδικασίες εκτέλεσης, κυρώσεις, ή άλλες εκτελεστικές αποφάσεις εναντίον του προσώπου, οι οποίες μπορούν να παρέχονται μέσω υπεύθυνης δήλωσης·
                        
                     
                           3)
                        
                        
                           άρνηση καταχώρισης, έγκρισης, προσχώρησης ή άδειας άσκησης εμπορικών δραστηριοτήτων, επιχειρηματικών δραστηριοτήτων ή επαγγέλματος. ή αφαίρεση, ανάκληση ή τερματισμό της εν λόγω καταχώρισης, έγκρισης, προσχώρησης ή άδειας· ή απομάκρυνση από ρυθμιστικό ή κυβερνητικό φορέα, ή από επαγγελματικό φορέα ή ένωση·
                        
                     
                           4)
                        
                        
                           απόλυση από θέση απασχόλησης ή από θέση εμπιστοσύνης, σχέση καταπίστευσης, ή παρόμοια κατάσταση·
                        
                     
         
               ε)
            
            
               πληροφορίες για το κατά πόσον έχει ήδη διενεργηθεί αξιολόγηση της φήμης του ως προσώπου που διευθύνει την επιχείρηση από άλλη εποπτική αρχή, στοιχεία ταυτοποίησης της εν λόγω αρχής, και αποδεικτικά στοιχεία σχετικά με το αποτέλεσμα της εν λόγω αξιολόγησης·
            
         
               στ)
            
            
               περιγραφή των οικονομικών και μη οικονομικών συμφερόντων ή σχέσεων του προσώπου και των στενών συγγενών του εν λόγω προσώπου με τα μέλη του διοικητικού οργάνου και με άτομα που κατέχουν καίριες θέσεις στο ίδιο ίδρυμα, το μητρικό ίδρυμα και τις θυγατρικές και τους μετόχους·
            
         
               ζ)
            
            
               τον ελάχιστο χρόνο, με στοιχεία έτους και μήνα, που το πρόσωπο θα πρέπει να αφιερώσει στην εκτέλεση των καθηκόντων του εντός της οντότητας-στόχου·
            
         
               η)
            
            
               τον κατάλογο των θέσεων εκτελεστικού και μη εκτελεστικού μέλους του ΔΣ που διατηρεί το εν λόγω πρόσωπο.
            
         Για τους σκοπούς του στοιχείου στ), οι πιστοδοτικές πράξεις, οι συμμετοχές, οι εγγυήσεις, και οι δεσμεύσεις θεωρούνται μέρος των οικονομικών συμφερόντων, ενώ οι οικογενειακές ή στενές σχέσεις θεωρούνται μέρος των μη οικονομικών συμφερόντων.
   Άρθρο 7
   Πληροφορίες σχετικά με τη σκοπούμενη απόκτηση συμμετοχής
   Ο υποψήφιος αγοραστής παρέχει στην αρμόδια αρχή της οντότητας-στόχου τις ακόλουθες πληροφορίες σχετικά με τη σκοπούμενη απόκτηση συμμετοχής:
   
               α)
            
            
               στοιχεία ταυτοποίησης της οντότητας-στόχου·
            
         
               β)
            
            
               λεπτομέρειες σχετικά με τις προθέσεις του υποψήφιου αγοραστή σε σχέση με τη σκοπούμενη απόκτηση συμμετοχής, συμπεριλαμβανομένων των στρατηγικών επενδύσεων ή επενδύσεων χαρτοφυλακίου·
            
         
               γ)
            
            
               πληροφορίες σχετικά με τις μετοχές της οντότητας-στόχου τις οποίες κατέχει ή πρόκειται να αποκτήσει ο υποψήφιος αγοραστής πριν και μετά τη σκοπούμενη απόκτηση συμμετοχής, μεταξύ άλλων:
               
                           1)
                        
                        
                           τον αριθμό και το είδος των μετοχών, και την ονομαστική αξία των μετοχών αυτών·
                        
                     
                           2)
                        
                        
                           το ποσοστό του συνολικού κεφαλαίου της οντότητας-στόχου που εκπροσωπούν οι μετοχές τις οποίες κατέχει ή πρόκειται να αποκτήσει ο υποψήφιος αγοραστής πριν και μετά τη σκοπούμενη απόκτηση συμμετοχής·
                        
                     
                           3)
                        
                        
                           το συνολικό ποσοστό δικαιωμάτων ψήφου της οντότητας-στόχου που εκπροσωπούν οι μετοχές τις οποίες κατέχει ή πρόκειται να αποκτήσει ο υποψήφιος αγοραστής πριν και μετά τη σκοπούμενη απόκτηση συμμετοχής, αν είναι διαφορετικό από το μερίδιο του κεφαλαίου της οντότητας-στόχου·
                        
                     
                           4)
                        
                        
                           την αγοραία αξία, σε ευρώ και σε τοπικό νόμισμα, των μετοχών της οντότητας-στόχου τις οποίες κατέχει ή πρόκειται να αποκτήσει ο υποψήφιος αγοραστής πριν και μετά τη σκοπούμενη απόκτηση συμμετοχής·
                        
                     
         
               δ)
            
            
               περιγραφή όλων των ενεργειών που εκτελούνται σε συνεννόηση με άλλα μέρη, συμπεριλαμβανομένων της συνεισφοράς των εν λόγω μερών στη χρηματοδότηση της σκοπούμενης απόκτησης συμμετοχής, των μέσων συμμετοχής στις χρηματοοικονομικές διευθετήσεις σε σχέση με τη σκοπούμενη απόκτηση συμμετοχής και των μελλοντικών οργανωτικών ρυθμίσεων της σκοπούμενης απόκτησης συμμετοχής·
            
         
               ε)
            
            
               το περιεχόμενο των προγραμματισμένων συμφωνιών των μετόχων με άλλους μετόχους σε σχέση με την οντότητα-στόχο·
            
         
               στ)
            
            
               τη σκοπούμενη τιμή της απόκτησης συμμετοχής και τα κριτήρια που χρησιμοποιούνται για τον προσδιορισμό της εν λόγω τιμής και, σε περίπτωση που υπάρχει διαφορά μεταξύ της αγοραίας αξίας και της σκοπούμενης τιμής απόκτησης συμμετοχής, μια εξήγηση των λόγων αυτής της διαφοράς.
            
         Άρθρο 8
   Πληροφορίες σχετικά με τη νέα προτεινόμενη δομή του ομίλου και τις επιπτώσεις της στην εποπτεία
   1.   Σε περίπτωση που ο υποψήφιος αγοραστής είναι νομικό πρόσωπο, οφείλει να υποβάλει στην αρμόδια αρχή της οντότητας-στόχου μια ανάλυση του πεδίου εφαρμογής της ενοποιημένης εποπτείας του ομίλου στον οποίο θα ανήκει η οντότητα-στόχος μετά τη σκοπούμενη απόκτηση συμμετοχής. Η εν λόγω ανάλυση θα περιλαμβάνει πληροφορίες σχετικά με το ποιες οντότητες του ομίλου θα υπάγονται στο πεδίο εφαρμογής των απαιτήσεων ενοποιημένης εποπτείας μετά τη σκοπούμενη απόκτηση συμμετοχής και σε ποια επίπεδα εντός του ομίλου θα ισχύουν οι εν λόγω απαιτήσεις σε πλήρη ή σε υποενοποιημένη βάση.
   2.   Ο υποψήφιος αγοραστής παρέχει επίσης στην αρμόδια αρχή της οντότητας-στόχου μια ανάλυση του αντίκτυπου της σκοπούμενης απόκτησης συμμετοχής στην ικανότητα της οντότητας-στόχου να εξακολουθήσει να παρέχει έγκαιρες και έγκυρες πληροφορίες στην εποπτική της αρχή, μεταξύ άλλων ως αποτέλεσμα των στενών δεσμών του υποψήφιου αγοραστή με την οντότητα-στόχο.
   Άρθρο 9
   Πληροφορίες σχετικά με τη χρηματοδότηση της σκοπούμενης απόκτησης συμμετοχής
   Ο υποψήφιος αγοραστής υποβάλλει στην αρμόδια αρχή της οντότητας-στόχου λεπτομερή εξήγηση σχετικά με τις συγκεκριμένες πηγές χρηματοδότησης για τη σκοπούμενη απόκτηση συμμετοχής, η οποία περιλαμβάνει, μεταξύ άλλων, τα εξής:
   
               α)
            
            
               λεπτομέρειες σχετικά με τη χρήση ιδιωτικών χρηματοδοτικών πόρων, καθώς και την προέλευση και τη διαθεσιμότητα των πόρων, συμπεριλαμβανομένων όλων των σχετικών εγγράφων τεκμηρίωσης για την παροχή στοιχείων στην αρμόδια αρχή ότι δεν έχει επιχειρηθεί νομιμοποίηση εσόδων από παράνομες δραστηριότητες μέσω της σκοπούμενης απόκτησης συμμετοχής·
            
         
               β)
            
            
               λεπτομέρειες σχετικά με τα μέσα πληρωμής της σκοπούμενης απόκτησης συμμετοχής και σχετικά με το δίκτυο που χρησιμοποιείται για τη μεταφορά κεφαλαίων·
            
         
               γ)
            
            
               λεπτομέρειες σχετικά με την πρόσβαση σε πηγές κεφαλαίων και χρηματοπιστωτικές αγορές, συμπεριλαμβανομένων λεπτομερειών των χρηματοπιστωτικών μέσων που πρόκειται να εκδοθούν·
            
         
               δ)
            
            
               πληροφορίες σχετικά με τη χρήση δανειακών κεφαλαίων, συμπεριλαμβανομένης της επωνυμίας των σχετικών δανειστών και λεπτομερειών σχετικά με τις διευκολύνσεις που παρέχονται, μεταξύ άλλων ημερομηνιών ληκτότητας, όρων, δεσμεύσεων και εγγυήσεων, καθώς και πληροφορίες σχετικά με την πηγή εσόδων που θα χρησιμοποιηθούν για την αποπληρωμή των εν λόγω δανείων και την προέλευση των δανειακών κεφαλαίων, στις περιπτώσεις που ο δανειστής δεν είναι εποπτευόμενο χρηματοπιστωτικό ίδρυμα·
            
         
               ε)
            
            
               πληροφορίες σχετικά με οποιονδήποτε οικονομικό διακανονισμό με άλλους μετόχους της οντότητας-στόχου·
            
         
               στ)
            
            
               πληροφορίες σχετικά με τα περιουσιακά στοιχεία του υποψήφιου αγοραστή ή της οντότητας-στόχου, τα οποία πρόκειται να πωληθούν προκειμένου να επιτευχθεί η χρηματοδότηση της σκοπούμενης απόκτησης συμμετοχής, καθώς και σχετικά με τις συνθήκες πώλησης, συμπεριλαμβανομένων της τιμής, της αξιολόγησης, λεπτομερειών σχετικά με τα χαρακτηριστικά των περιουσιακών στοιχείων, καθώς και πληροφορίες σχετικά με το πότε και το πώς αποκτήθηκαν τα περιουσιακά στοιχεία.
            
         Άρθρο 10
   Συμπληρωματικές πληροφορίες για ειδικές συμμετοχές έως και 20 %
   Σε περίπτωση που η σκοπούμενη απόκτηση θα είχε ως αποτέλεσμα ο υποψήφιος αγοραστής να κατέχει ειδική συμμετοχή έως και 20 % στην οντότητα-στόχο, ο υποψήφιος αγοραστής υποβάλλει έγγραφο σχετικά με τη στρατηγική στην αρμόδια αρχή της οντότητας-στόχου, το οποίο περιέχει τις ακόλουθες πληροφορίες:
   
               α)
            
            
               την περίοδο κατά την οποία ο υποψήφιος αγοραστής σκοπεύει να διατηρήσει το ποσοστό συμμετοχής του μετά τη σκοπούμενη απόκτηση συμμετοχής και οποιαδήποτε πρόθεση του υποψήφιου αγοραστή να αυξήσει, να μειώσει ή να διατηρήσει το επίπεδο συμμετοχής στο εγγύς μέλλον·
            
         
               β)
            
            
               ένδειξη των προθέσεων του υποψήφιου αγοραστή ως προς την οντότητα-στόχο, συμπεριλαμβανομένου του κατά πόσον προτίθεται ή όχι να ασκήσει έλεγχο οποιασδήποτε μορφής επί της οντότητας-στόχου, καθώς και το σκεπτικό της εν λόγω ενέργειας·
            
         
               γ)
            
            
               πληροφορίες σχετικά με την οικονομική κατάσταση του υποψήφιου αγοραστή και την προθυμία του να στηρίξει την οντότητα-στόχο με πρόσθετα ίδια κεφάλαια, εφόσον αυτό απαιτείται για την ανάπτυξη των δραστηριοτήτων της ή σε περίπτωση οικονομικών δυσχερειών.
            
         Άρθρο 11
   Συμπληρωματικές πληροφορίες για ειδικές συμμετοχές μεταξύ του 20 % και του 50 %
   1.   Σε περίπτωση που η σκοπούμενη απόκτηση συμμετοχής θα είχε ως αποτέλεσμα ο υποψήφιος αγοραστής να κατέχει ειδική συμμετοχή μεταξύ 20 % και 50 % στην οντότητα-στόχο, ο υποψήφιος αγοραστής υποβάλλει έγγραφο σχετικά με τη στρατηγική στην αρμόδια αρχή της οντότητας-στόχου, το οποίο περιέχει τις ακόλουθες πληροφορίες:
   
               α)
            
            
               όλες τις πληροφορίες που ορίζονται στο άρθρο 10·
            
         
               β)
            
            
               λεπτομέρειες σχετικά με την επιρροή που ο υποψήφιος αγοραστής προτίθεται να ασκήσει στην οικονομική κατάσταση σε σχέση με την οντότητα-στόχο, συμπεριλαμβανομένης της μερισματικής πολιτικής, της στρατηγικής ανάπτυξης και της διάθεσης των πόρων της οντότητας-στόχου·
            
         
               γ)
            
            
               περιγραφή των προθέσεων και προσδοκιών του υποψήφιου αγοραστή σε σχέση με την οντότητα-στόχο μεσοπρόθεσμα, η οποία καλύπτει όλα τα στοιχεία που αναφέρονται στο άρθρο 12 παράγραφοι 2 και 3.
            
         2.   Κατά παρέκκλιση από την παράγραφο 1, κάθε υποψήφιος αγοραστής που αναφέρεται στο άρθρο 10 παρέχει στην αρμόδια αρχή της οντότητας-στόχου τις πληροφορίες που αναφέρονται στην εν λόγω παράγραφο, στην περίπτωση που η επιρροή που ασκεί η συμμετοχή του εν λόγω υποψήφιου αγοραστή, με βάση μια συνολική εκτίμηση της μετοχικής δομής της οντότητας-στόχου, θα ήταν ισοδύναμη με την επιρροή που ασκείται από εταιρικές συμμετοχές μεταξύ του 20 % και του 50 %.
   Άρθρο 12
   Συμπληρωματικές πληροφορίες για ειδικές συμμετοχές ίσες ή ανώτερες του 50 %
   1.   Σε περίπτωση που η σκοπούμενη απόκτηση συμμετοχής θα είχε ως αποτέλεσμα ο υποψήφιος αγοραστής είτε να κατέχει ειδική συμμετοχή ίση ή ανώτερη του 50 % είτε η οντότητα-στόχος να καταστεί θυγατρική του, ο υποψήφιος αγοραστής υποβάλλει επιχειρηματικό σχέδιο στην αρμόδια αρχή της οντότητας-στόχου, το οποίο περιλαμβάνει στρατηγικό σχέδιο ανάπτυξης, εκτιμώμενες οικονομικές καταστάσεις της οντότητας-στόχου, καθώς και τον αντίκτυπο της απόκτησης συμμετοχής στην εταιρική διακυβέρνηση και στη γενική οργανωτική δομή της οντότητας-στόχου.
   2.   Το στρατηγικό σχέδιο ανάπτυξης που αναφέρεται στην παράγραφο 1 πρέπει να περιλαμβάνει, σε γενικές γραμμές, τους βασικούς στόχους της σκοπούμενης απόκτησης συμμετοχής και τους βασικούς τρόπους επίτευξής τους, καθώς και, μεταξύ άλλων, τα εξής:
   
               α)
            
            
               τον συνολικό σκοπό της σκοπούμενης απόκτησης συμμετοχής·
            
         
               β)
            
            
               μεσοπρόθεσμους οικονομικούς στόχους, οι οποίοι μπορεί να διατυπώνονται σε όρους απόδοσης ιδίων κεφαλαίων, σχέσης κόστους-οφέλους, κερδών ανά μετοχή, ή, κατά περίπτωση, σε άλλους όρους·
            
         
               γ)
            
            
               τον ενδεχόμενο αναπροσανατολισμό δραστηριοτήτων, προϊόντων, πελατών στους οποίους απευθύνεται και την πιθανή ανακατανομή των κεφαλαίων ή των πόρων που αναμένεται να επηρεάσουν την οντότητα-στόχο·
            
         
               δ)
            
            
               γενικές διαδικασίες για την ένταξη και την ενσωμάτωση της οντότητας-στόχου στη δομή του ομίλου του υποψήφιου αγοραστή, συμπεριλαμβανομένης μιας περιγραφής των κύριων αλληλεπιδράσεων που πρόκειται να επιδιωχθούν με άλλες εταιρείες του ομίλου, καθώς και μιας περιγραφής των πολιτικών που διέπουν τις ενδοομιλικές σχέσεις.
            
         3.   Σε περίπτωση που ο υποψήφιος αγοραστής είναι οντότητα που έχει αδειοδοτηθεί και εποπτεύεται στην Ένωση, οι πληροφορίες σχετικά με τα συγκεκριμένα τμήματα εντός της δομής του ομίλου τα οποία επηρεάζονται από τη σκοπούμενη απόκτηση συμμετοχής πρέπει να είναι επαρκείς για τους σκοπούς της πληροφόρησης που αναφέρεται στο στοιχείο δ).
   4.   Οι εκτιμώμενες οικονομικές καταστάσεις της οντότητας-στόχου που αναφέρονται στην παράγραφο 1 πρέπει, τόσο σε ατομική όσο και σε ενοποιημένη βάση, για μια περίοδο τριών ετών, να περιλαμβάνουν τα εξής:
   
               α)
            
            
               προβλεπόμενο ισολογισμό και λογαριασμό αποτελεσμάτων·
            
         
               β)
            
            
               προβλεπόμενες προληπτικές κεφαλαιακές απαιτήσεις και δείκτη φερεγγυότητας·
            
         
               γ)
            
            
               πληροφορίες σχετικά με το επίπεδο ανοιγμάτων σε κίνδυνο, συμπεριλαμβανομένων του πιστωτικού κινδύνου, του λειτουργικού κινδύνου και του κινδύνου αγοράς, καθώς και άλλων σχετικών κινδύνων·
            
         
               δ)
            
            
               προβλεπόμενες ενδοομιλικές συναλλαγές.
            
         5.   Ο αντίκτυπος της απόκτησης συμμετοχής στην εταιρική διακυβέρνηση και στη γενική οργανωτική δομή της οντότητας-στόχου που αναφέρονται στην παράγραφο 1 περιλαμβάνει τον αντίκτυπο:
   
               α)
            
            
               στη σύνθεση και στα καθήκοντα του διαχειριστικού, διοικητικού ή εποπτικού οργάνου και των κύριων επιτροπών που συστήνονται από τα εν λόγω όργανα λήψης αποφάσεων, μεταξύ άλλων της διαχειριστικής επιτροπής, της επιτροπής κινδύνου, της ελεγκτικής επιτροπής, της επιτροπής αποδοχών, και συμπεριλαμβανομένων πληροφοριών που αφορούν τα πρόσωπα που θα διοριστούν για να διευθύνουν την επιχείρηση·
            
         
               β)
            
            
               στις διοικητικές και λογιστικές διαδικασίες και εσωτερικούς ελέγχους, συμπεριλαμβανομένων αλλαγών στις διαδικασίες και τα συστήματα που σχετίζονται με τη λογιστική, τους εσωτερικούς ελέγχους, τη συμμόρφωση με την καταπολέμηση της νομιμοποίησης εσόδων από παράνομες δραστηριότητες και τη διαχείριση κινδύνων, και στον διορισμό σε βασικές θέσεις εσωτερικών ελεγκτών, στελεχών συμμόρφωσης και διαχειριστών κινδύνου·
            
         
               γ)
            
            
               στο σύνολο των συστημάτων ΤΠ και στην οργάνωση, συμπεριλαμβανομένων αλλαγών που αφορούν την πολιτική εξωτερικής ανάθεσης υπηρεσιών ΤΠ, διαγραμμάτων ροής δεδομένων, του λογισμικού της εταιρείας, καθώς και του λογισμικού τρίτων και των απαραίτητων διαδικασιών ασφάλειας δεδομένων, συστημάτων και εργαλείων, όπως εφεδρικά αντίγραφα, σχέδια συνέχισης και διαδρομές ελέγχου·
            
         
               δ)
            
            
               στις πολιτικές που διέπουν την εξωτερική ανάθεση, συμπεριλαμβανομένων πληροφοριών σχετικά με τους σχετικούς τομείς, την επιλογή των παρόχων υπηρεσιών, καθώς και τα δικαιώματα και τις υποχρεώσεις των μερών της σύμβασης εξωτερικής ανάθεσης, όπως οι ρυθμίσεις ελέγχου και η ποιότητα των υπηρεσιών που αναμένονται από τον πάροχο·
            
         
               ε)
            
            
               σε κάθε άλλη σχετική ενημέρωση που αφορά τον αντίκτυπο της απόκτησης συμμετοχής στην εταιρική διακυβέρνηση και τη γενική οργανωτική δομή της οντότητας-στόχου, συμπεριλαμβανομένης οποιασδήποτε τροποποίησης που αφορά τα δικαιώματα ψήφου των μετόχων.
            
         Άρθρο 13
   Μειωμένες απαιτήσεις πληροφόρησης
   1.   Κατά παρέκκλιση από το άρθρο 2, σε περίπτωση που ο υποψήφιος αγοραστής είναι οντότητα που έχει αδειοδοτηθεί και εποπτεύεται εντός της Ένωσης και η οντότητα-στόχος πληροί τα κριτήρια που ορίζονται στην παράγραφο 2, ο υποψήφιος αγοραστής υποβάλλει τις ακόλουθες πληροφορίες στην αρμόδια αρχή της οντότητας-στόχου:
   
               α)
            
            
               Εάν ο υποψήφιος αγοραστής είναι φυσικό πρόσωπο:
               
                           1)
                        
                        
                           τις πληροφορίες που ορίζονται στο άρθρο 3 παράγραφος 1·
                        
                     
                           2)
                        
                        
                           τις πληροφορίες που ορίζονται στο άρθρο 4 στοιχεία γ) έως ζ)·
                        
                     
                           3)
                        
                        
                           τις πληροφορίες που ορίζονται στα άρθρα 6, 7 και 9·
                        
                     
                           4)
                        
                        
                           τις πληροφορίες που ορίζονται στο άρθρο 8 παράγραφος 1·
                        
                     
                           5)
                        
                        
                           σε περίπτωση που η σκοπούμενη απόκτηση έχει ως αποτέλεσμα ο υποψήφιος αγοραστής να κατέχει ειδική συμμετοχή έως και 20 % στην οντότητα-στόχο, ένα έγγραφο σχετικά με τη στρατηγική, όπως ορίζεται στο άρθρο 10·
                        
                     
                           6)
                        
                        
                           σε περίπτωση που η σκοπούμενη απόκτηση έχει ως αποτέλεσμα ο υποψήφιος αγοραστής να κατέχει ειδική συμμετοχή μεταξύ του 20 % και του 50 % στην οντότητα-στόχο, ένα έγγραφο σχετικά με τη στρατηγική, όπως ορίζεται στο άρθρο 11.
                        
                     
         
               β)
            
            
               Εάν ο υποψήφιος αγοραστής είναι νομικό πρόσωπο:
               
                           1)
                        
                        
                           τις πληροφορίες που ορίζονται στο άρθρο 3 παράγραφος 2·
                        
                     
                           2)
                        
                        
                           τις πληροφορίες που ορίζονται στο άρθρο 5 παράγραφος 1 στοιχεία γ) έως ι) και, κατά περίπτωση, τις πληροφορίες που ορίζονται στο άρθρο 5 παράγραφος 3·
                        
                     
                           3)
                        
                        
                           τις πληροφορίες που ορίζονται στα άρθρα 6, 7 και 9·
                        
                     
                           4)
                        
                        
                           τις πληροφορίες που ορίζονται στο άρθρο 8 παράγραφος 1·
                        
                     
                           5)
                        
                        
                           σε περίπτωση που η σκοπούμενη απόκτηση έχει ως αποτέλεσμα ο υποψήφιος αγοραστής να κατέχει ειδική συμμετοχή έως και 20 % στην οντότητα-στόχο, ένα έγγραφο σχετικά με τη στρατηγική, όπως ορίζεται στο άρθρο 10·
                        
                     
                           6)
                        
                        
                           σε περίπτωση που η σκοπούμενη απόκτηση έχει ως αποτέλεσμα ο υποψήφιος αγοραστής να κατέχει ειδική συμμετοχή μεταξύ του 20 % και του 50 % στην οντότητα-στόχο, ένα έγγραφο σχετικά με τη στρατηγική, όπως ορίζεται στο άρθρο 11.
                        
                     
         
               γ)
            
            
               Εάν ο υποψήφιος αγοραστής είναι εταιρεία καταπιστευματικής διαχείρισης:
               
                           1)
                        
                        
                           τις πληροφορίες που ορίζονται στο άρθρο 3 παράγραφος 3·
                        
                     
                           2)
                        
                        
                           κατά περίπτωση, τις πληροφορίες που ορίζονται στο άρθρο 5 παράγραφος 3·
                        
                     
                           3)
                        
                        
                           τις πληροφορίες που ορίζονται στα άρθρα 6, 7 και 9·
                        
                     
                           4)
                        
                        
                           τις πληροφορίες που ορίζονται στο άρθρο 8 παράγραφος 1·
                        
                     
                           5)
                        
                        
                           σε περίπτωση που η σκοπούμενη απόκτηση έχει ως αποτέλεσμα ο υποψήφιος αγοραστής να κατέχει ειδική συμμετοχή έως και 20 % στην οντότητα-στόχο, ένα έγγραφο σχετικά με τη στρατηγική, όπως ορίζεται στο άρθρο 10·
                        
                     
                           6)
                        
                        
                           σε περίπτωση που η σκοπούμενη απόκτηση έχει ως αποτέλεσμα ο υποψήφιος αγοραστής να κατέχει ειδική συμμετοχή μεταξύ του 20 % και του 50 % στην οντότητα-στόχο, ένα έγγραφο σχετικά με τη στρατηγική, όπως ορίζεται στο άρθρο 11.
                        
                     
         2.   Η οντότητα-στόχος που αναφέρεται στην παράγραφο 1 πρέπει να πληροί τα εξής κριτήρια:
   
               α)
            
            
               δεν κατέχει περιουσιακά στοιχεία των πελατών της·
            
         
               β)
            
            
               δεν έχει λάβει άδεια να παρέχει τις επενδυτικές υπηρεσίες και δραστηριότητες «Διαπραγμάτευση για ίδιο λογαριασμό» ή «Αναδοχή χρηματοπιστωτικών μέσων και/ή τοποθέτηση χρηματοπιστωτικών μέσων με δέσμευση ανάληψης», που αναφέρονται στο παράρτημα I τμήμα Α σημεία 3 και 6 της οδηγίας 2004/39/ΕΚ·
            
         
               γ)
            
            
               σε περίπτωση που έχει λάβει άδεια να παρέχει την επενδυτική υπηρεσία «Διαχείριση χαρτοφυλακίων» που αναφέρεται στο παράρτημα I τμήμα Α σημείο 4 της οδηγίας 2004/39/ΕΚ, τα περιουσιακά στοιχεία που διαχειρίζεται η εταιρεία είναι κάτω από 500 εκατ. ευρώ.
            
         3.   Σε περίπτωση που ο υποψήφιος αγοραστής που αναφέρεται στην παράγραφο 1 έχει αξιολογηθεί από την αρμόδια αρχή της οντότητας-στόχου κατά τα δύο τελευταία έτη όσον αφορά τις πληροφορίες που αναφέρονται στα άρθρα 4 και 5, ο εν λόγω υποψήφιος αγοραστής παρέχει μόνο εκείνες τις πληροφορίες που έχουν αλλάξει από την προηγούμενη αξιολόγηση.
   Σε περίπτωση που ο υποψήφιος αγοραστής παρέχει μόνο εκείνες τις πληροφορίες που έχουν αλλάξει από την προηγούμενη αξιολόγηση, σύμφωνα με το πρώτο εδάφιο, ο υποψήφιος αγοραστής υπογράφει δήλωση με την οποία ενημερώνει την αρμόδια αρχή της οντότητας-στόχου ότι δεν υπάρχει ανάγκη επικαιροποίησης των υπολοίπων πληροφοριών.
   Άρθρο 14
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Ιουλίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 145 της 30.4.2004, σ. 1.
   
      (2)  ΕΕ L 173 της 12.6.2014, σ. 349.
   
      (3)  Οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (ΕΕ L 281 της 23.11.1995, σ. 31).
   
      (4)  Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).
   
      (5)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).